Skagen Havn skal være Nordeuropas største industrihavn, og tredje etape af udvidelsen til 300 millioner kroner bliver nu sat i gang.

Skagen havn udvider med etape tre af udvidelsen af havnen. Udvidelsen er netop blevet offentliggjort på en lukket konference på Color Hotel i Skagen. - Skagen Havn er Danmarks største fiskerihavn, og det skal det blive ved med at være, siger borgmester Birgit Hansen. Udvidelsen vil blandt andet betyde, at havnen vil kunne få flere krydstogtanløb i fremtiden. Men mere specifikt giver den 105.000 kvadratmeter store udvidelse 730 meter mere kajplads til skibsanløb. Og det er da også en glad havnedirektør, som i dag var med til offentliggørelsen. - Jeg er glad, fordi vi er i mål med vores strategi om etape to og nu kan sætte etape tre til omkring 300 millioner kroner i søen, som skal styrke det allerede eksisterende erhvervsliv på havnen, siger havnedirektør Willy Bent Hansen. Havneudvidelsen drejer sig specielt om to punkter. Først og fremmest skal der etableres rensemuligheder for gastankere, der skal kunne rense deres tanke forsvaligt, inden de tager ny gas ombord. Dernæst skal der etableres såkaldte LNG - flydende naturgas - anlæg på kajkanten, der i princippet fungerer for skibe som tankstationer gør det for biler. Etableringen af havnen kommer til at tage tid. Og det varer lidt, inden man kan se synlige beviser på udvidelsen. - Nu går godkendelsesansøgningerne i gang, og den periode forventer jeg kommer til at tage halvandet til to år, hvor efter der nok går halvandet år mere med selve byggeriet, forklarer Willy Bent Hansen. Skagen Havn bliver selv bygherre på projektet, og havnedirektøren forventer, at man kan holde sig indenfor budgetrammen på omkring 300 millioner kroner. - Jeg er meget glad for i dag at kunne afslutte etape to i havneudvidelsen, og jeg ser frem til en spændende tid med mange spændende udfordringer i et område, hvor havnen har en direkte økonomisk afsmitning på lokalsamfundet, siger Willy Bent Hansen, inden han vender tilbage til konference i Skagen. Se meget mere om havneudvidelsen i Skagen i vores udsendelse klokken 19.30. Fakta om Skagen Havn: Skagen Havn er organiseret som en kommunal selvstyrehavn, og ejes af Frederikshavn Kommune. Havnens overordnede ledelse varetages af en havnebestyrelse på 7 medlemmer. Den daglige ledelse varetages af havnedirektøren. Havnen drives som en selvstændig virksomhed, der i henhold til havneloven er administrativt og økonomisk adskilt fra kommunen. Havnen investerer løbende i udviklingen af havnen, herunder projekter til forbedring af infra- og suprastrukturen. Havneareal total: 1.330.000 m2 Havneareal land: 645.000 m2 Havneareal vand: 685.000 m2 Veje inkl. kajgader I alt: 12,6 km Kajer i alt: 6,1 km Kajer med 11,0 m vanddybde ialt: 580 m Kajer med 9,0 m vanddybde i alt: 990 m Kajer med 8,0 m vanddybde i alt: 610 m Kajer med 7,0 m vanddybde i alt: 1.050 m Kajer med 6,0 m vanddybde i alt: 350 m Kajer med 5,0 m vanddybde eller mindre i alt 2.470 m Moler og stenkastninger i alt 4,6 km Skagen Havn råder over 1 Ro/Ro rampe (20 m bred), Grænsekontrol (BIP), fisketerminal og et trawltræk areal på 4000 m2. På havnens område findes i øvrigt tørdok (135x25x8 meter), jernbanespor til havnens område og vaskeplads til lastbiler.